Kota Marudu, Sabah

Kota Marudu merupakan sebuah daerah di Bahagian Kudat, utara negeri Sabah, Malaysia. 

Daerah ini menjadi tempat tinggal kepada hampir 70 ribu orang di Sabah pada tahun 2020. Pusat pentadbiran daerah ini terletak di Pekan Kota Marudu. Antara pekan lain yang berada dalam daerah ini termasuklah Pekan Tandek, Pekan Langkon dan Pekan Goshen. Dahulunya daerah ini pernah juga dikenali dengan nama 'Bandau'.

 Sejarah 
Bermula pada tahun 1952, Kota Marudu telah dijadikan sebuah daerah kecil di bawah daerah Kudat dan dikenali sebagai Daerah Kecil Bandau. Pada pertengahan tahun 1975, Daerah Kecil Bandau telah dinaik taraf kepada sebuah daerah penuh. Daerah Kecil Bandau juga ditukar nama kepada Daerah Kota Marudu bagi memperingati peristiwa tokoh tempatan bernama Shariff Osman, yang telah membina kubu dan menentang penjajah Inggeris di Teluk Marudu.

 Geografi 
Daerah Kota Marudu terletak di utara negeri Sabah, tepatnya di selatan Bahagian Kudat. Daerah Kota Marudu bersempadan dengan Daerah Ranau di selatan, Daerah Beluran di tenggara, Daerah Pitas di timur laut, Daerah Kota Belud di barat, Daerah Kudat dan Teluk Marudu di utara. Bentuk muka bumi Daerah Kota Marudu adalah berbukit bukau di kawasan pedalaman, manakala di kawasan pesisir pantai yang khusus di bahagian tengah-utara merupakan kawasan tanah rendah yang dikelilingi oleh delta sungai, 

Titik tertinggi Daerah Kota Marudu terletak di Gunung Tambuyukon yang mempunyai ketinggian mencecah 2,579 meter. Gunung ini juga merupakan gunung ketiga tertinggi di Malaysia.

 Pentadbiran 
Daerah Kota Marudu ditadbir satu pihak berkuasa tempatan iaitu Majlis Daerah Kota Marudu yang berpusat di Pekan Kota Marudu. Majlis Daerah Kota Marudu juga mentadbir Daerah Kecil Tandek yang berada dalam Daerah Kota Marudu. Daerah Kota Marudu juga terbahagi kepada 14 mukim.

 Demografi 
Berdasarkan bancian Malaysia 2020, jumlah penduduk di daerah Kota Marudu ialah seramai 69,528 orang dengan kepadatan penduduk 36 orang perkilometer persegi yang dikategorikan sebagai taburan penduduk jarang. Majoriti penduduk di daerah Kota Marudu merupakan Bumiputera termasuklah etnik Bajau, Kadazandusun, Suluk, Sungai dan Melayu.
+Bilangan penduduk mengikut bangsa pada tahun 2020.StatusBangsaJumlahWarganegaraMelayu1,662Bumiputera lain63,225Cina1,443India44Lain-lain323Bukan warganegara -2,831Jumlah69,528

 Agama 
Di daerah Kota Marudu, agama Kristian merupakan agama paling ramai penganut dengan peratusan lebih 58 peratus diikuti agama Islam sebanyak 39 peratus. Agama Buddha, Hindu dan lain-lain serta tidak beragama mencatatkan kurang satu peratus.

 Kemudahan 
Daerah Kota Marudu dilengkapi dengan pelbagai kemudahan awam di sekitar daerah. Terdapat 33 buah sekolah rendah, tujuh buah sekolah menengah, lima buah balai polis, sebuah balai bomba, sebuah hospital daerah dan 15 buah klinik kerajaan di sekitar daerah.

 Rujukan 

Kategori:Daerah di Sabah